和曾仲共大風折木歌
作者：洪炎
朝代：宋

paragraphs: 疾風岌嶪土囊口，陽崖中裂陰崖吼。
南山喬木大百圍，頃刻翦伐如斷臼。
修枝偃蹇擲龍蛇，直幹崩山塞巖岫。
干雲蔽日掃地空，掣電奔霆翻覆手。
山靈掩泣惋惜深，匠石含悲涕洟久。
折臂而公黥而王，精金當鎔玉當剖。
斷木刳爲浮海航，路指銀河上牛斗。
委餘猶得宮殿材，瑣細亦蒙梁棟取。
萬斛之舟可弗論，大厦帡幪此焉有。
狂飆卷空欲奚爲，壽被金石長不朽。
天生大材將有用，乖逢相因孰先後。
嗟爾乾楓與枯柳，摧折爲薪尚誰咎。